Á mvús hālá, ńdɔ̄ Dávid ǎ zu sílī Ńtondôbə nâ: “Yə mə́ bɛd á dzāl dá yā māl mə́ Yúda?” Ǹtondôbə nyé nâ: “Bɛ́də́g.” Dávid nyé nâ: “Afé é ńdɔ̄ mə́ bɛ́d ?” Ǹtondôbə nyé nâ: “Á Hébron.” 2Ńdɔ̄ á Dávid a ngábɛ́d bân bəyál bóé bə́bɛ̄: Ahinoam yǎ Izrêl ai Avigáil, miníngá Naval yǎ Karmɛ̂l. 3É fám fə̄ é ngábə́ ai nyé, Dávid a kə́ fə ai bə́sə ai məndá mábán, ńdɔ̄ bə́ ngákə tɔbɔ á māl yǎ Hébron. 4Ńdɔ̄ bǒd yā Yúda bə́ ngásɔ́, bə́ ngawɔ́bɔ̄ Dávid m̀bɔ́n nâ á tɔ̄bɔ ǹkúkúmá mvóg Yúda. Fwé é kə̄ kɔ́b Dávid nâ bǒd yā Yabesh Galaad bə́ dzə̄b Sául. 5Dávid a lómó bǒd yā Yabesh Galaad bəlóman nyé ai bɔ́ nâ: “Ǹtondôbə á váá mína ǹtótōmaamaa ású é ngɔ́l yǎ mī bɔ̄ ǹtí wāān Sául nyí, naa myǎdzəb nyé. 6Ǹtondôbə a yi mína yén ngɔ́l, a bɔ̌ fə̄ mína afú ńnə́m, mǎmēn mayǐ fə mína bɔ ḿbəŋ ású ḿból mī bɔ̄ vī. 7Tómán nyɔ́l, mǐ bɔ miǹkánga tɔ anə́ ǹtí wāān Sául a wú, mvóg Yúda bə́ wɔ́bɔ́ ma m̀bɔ́n naa mə́ bɔ ǹkúkúmá wābán.”